**Як ставіцца да іншых, калі мы зь імі нязгодныя-01**

У Пасланьні апостала Паўла да эфэсянаў мы знаходзім павучальную параду, як пасьлядоўнікам Хрыстовым ставіцца да іншых людзей. Чытаем гэтак: «Ніякае брыдкае слова хай ня выходзіць з вуснаў вашых, а толькі добрае на будаўніцтва ў веры, каб яно давала мілату слухачам. І не зьневажайце Духа Божага, Якім мы запячатаны на дзень адкупленьня. Усякае раздражненьне і лютасьць, і гнеў, і крык, і ліхаслоўе з усякаю злосьцю хай будуць выдалены з вас, але будзьце адно да аднаго добрыя, спагадлівыя, даруйце адно аднаму, як і Бог у Хрысьце дараваў вам. Дык вось, сьледуйце Богу, як дзеці любасныя, і жывеце ў любові, як і Хрыстос палюбіў нас і аддаў Сябе за нас у прынашэньне і ахвяру Богу, на пахошчы прыемныя»[[1]](#endnote-1).

Думаецца, паважаны слухач, ты згодзісься са мною, што гэта прыгожыя словы настаўленьня, якімі аўтар раіць нам, як трэба імкнуцца да згоды і міру зь іншымі людзьмі. Аднак мы ўсе добра ведаем, што ў нашых адносінах зь іншымі не заўсёды так прыгожа ўсё выходзіць – ні так слаўна, ні так ціхамірна, як хацелася б. Маючы свае персанальныя жаданьні і патрэбы, мы час ад часу канфліктуем зь іншымі, зь якімі мы жывём у сваёй хаце, супрацоўнічаем на месцах працы або проста сустракаемся і зь цягам часу знаёмімся. Колькі б мы ні намагаліся пазьбягаць канфліктных сітуацый, яны ўсё-ж-такі ўзьнікаюць і нас турбуюць. Давайце ў гэтай гутарцы пацікавімся пытаньнем, як пасьлядоўнікам Хрыстовым рэагаваць на канфлікты і тым самым трымацца настаўленьня, выказанага ў толькі што працытаваных словах.

Пагаворым пра нашыя стасункі з субратамі і сусёстрамі па веры. Справа ў тым, што мы жывём і сустракаемся зь іншымі вернікамі ў тых цэрквах, куды мы ходзім на набажэнствы і і там жа разам зь імі служым адно аднаму. Карыстаемся Богам дадзенымі нам талентамі і здольнасьцямі, каб дапамагаць і служыць іншым духоўным братам і сёстрам. Як мы, так і яны ж даволі сур’ёзныя ў пытаньнях веры і дбаюць пра тое, каб жыць згодна з настаўленьнямі, зь якімі мы знаёмімся на старонках Бібліі. Можа ўпершыню гэтага мы не заўважаем, але зь цягам часу мы ўсьведамляем, што некаторыя супрацоўнікі глядзяць на дадзеную справу або пытаньне зусім па-другому ў параўнаньні з тым, як мы тое ўспрымаем і выконваем. Можа так здарыцца, што мы служым вернікам адным спосабам, калі іншыя зь іх робяць адну і тую ж працу па-другому і з гэтага вынікае канфліктная сітуацыя. Нязгода ўзьнікае паміж мною і іншым супрацоўнікам у хрысьціянскай справе. Што рабіць, калі так здараецца? Нешта падобнае да гэтага можа здарыцца пры размове зь іншым субратам па веры, калі выяўляецца, што ў нейкім дактрынальным пытаньні мы зь іншым адрозьніваемся. І нас цікавіць, як у такіх сітуацыях рэагаваць на нязгоду, каб паміж братам або сястрою па веры і мною не зьявіўся раскол? Час ад часу мы чуем пра такія выпадкі, калі нават цэлая суполка вернікаў разьдзяляецца на дзьве групы нязгодаю ў мэтодыцы або ў дактрынальным паняцьці.

У 15-ым разьдзеле кнігі Дзеі сьвятых апосталаў мы чытаем пра нязгоду, якая паднялася паміж габрэйскімі і негабрэйкімі вернікамі. Габрэйскія вернікі былі перакананыя і вучылі, што кожнаму мужчыну-язычніку, які ўвераваў у Ісуса Хрыста і пайшоў усьлед за Ім, трэба здацца працэдуры абразаньня ў знак таго, што ён са сваёй сям’ёй належыць і служыць Госпаду Ісусу Хрысту ды і таксама выконвае усе патрабаваньні закона Майсеевага. Справа дайшла да таго, што трэба было паклікаць апосталаў і іншых вернікаў на агульны сход ў Ерусаліме і абмеркаваць гэтае пытаньне ды прыйсьці да практычнай згоды. Паразважаўшы пра гэтае пытаньне, апостал Пётра ўстаў перад усімі сабранымі духоўнымі супрацоўнікамі і сказаў: «Заўгодна Сьвятому Духу і нам не ўскладваць на вас (гэта значыць, на язычнікаў) ніякага цяжару болей апрача гэтага неабходнага: устрымлівацца ад ідалаахвярнага і крыві і душанага распусты, і не рабіць іншым таго, чаго сабе ня зычыце. Трымаючыся гэтага, добра зробіце».[[2]](#endnote-2) Ліст быў напісаны ад імя ўсіх апосталаў і яго чыталі ў іншых суполках хрысьціянаў. Значыцца, пад кіраваньнем Духа Сьвятога і апосталаў вернікі таго часу прыйшлі да пагадненьня, чаго менавіта далей не патрабаваць у негабрэйскіх нованаверненых. Вернікам, якія выйшлі зь паганства, ня трэба было сьпярша стацца габрэямі, а тады толькі і пасьлядоўнікамі Ісуса Хрыста. Маладая Царква Хрыстова не пайшла на раскол і засталася цэлай і аб’яднанай. На жаль, у пазьнейшай гісторыі хрысьціянскай Царквы, калі падымаліся канфліктныя сітуацыі, вернікі не заўсёды йшлі на саступкі і, як вядома, хрысьціянская грамада паразьдзялілася на шматлікія групы, што мы бачым да нашага часу. Нягледзячы на гэтую рэчаіснасьць, мы сучасныя вернікі павінны з гэтага чамусьці навучыцца і старацца, дзе і калі толькі магчыма, пры канфліктах шукаць Гасподняй волі і захоўваць адзінства ў хрысьціянскім брацтве.

У дні апосталаў узьнікла яшчэ другое пытаньне пра права есьці або ня есьці мяса, якое было ўпершыню пакладзена паганскім ідалам, а потым сьвятары паганскай веры прадавалі яго на рынку. Габрэйскія вернікі сабе не дазвалялі хадзіць на рынак, дзе прадавалася такое мяса, і яго не куплялі і, зразумела, ня елі. З другога боку негабрэйскія вернікі, якія пакінулі сваю ранейшую паганскую рэлігію і ўверавалі ў Збавіцеля Ісуса Хрыста ды сустракаліся з габрэйскімі веруючымі, лічылі, што нічога дрэннага няма ў тым, што яны самі купляюць і ядзяць тое мяса. Якую параду дае апостал Павал тым, хто лічыў нармальным прыняцьце і ўжываньне мяса, прадстаўленага ідалам? Як трэба па-Божаму рэагаваць на тых, хто сабе не дазваляе такой пакупкі і ўжываньня мяса? Апостал адказвае, што Царства Божае не заснавана на тым, што вернік есьць або п’е, а на тым, што вернік жыве праведным і мірным жыцьцём як перад Богам, гэтак сама і перад іншымі людзьмі. Трэба, ён цьвердзіць, імкнуцца да таго, каб служыць міру і карыснаму настаўленьню ўсіх вернікаў у веры і ў іхнім духоўным росьце. Калі нехта строга асьцерагаецца куплі і ўжытку мяса, раней прадстаўленага паганскаму ідалу, дык лепей іншым братам і сёстрам таго мяса не купляць і ня есьці. Вернік, які мог бы свабодна купіць сабе такое мяса і яго зьесьці, можа і пакрыўдзіць брата або сустру па веры, якія гэтага пазьбягаюць і лічаць грэшным. Карацей кажучы, лепей не рабіць таго, што крыўдзіць іншага брата або сястру. Гэтакім чынам мы захоўваем адзінства паміж вернікамі. Па словах апостала Паўла: «Лепей ня есьці мяса, ня піць віна і не рабіць нічога такога, ад чаго брат твой спатыкаецца, альбо спакушаецца, альбо зьнемагае».[[3]](#endnote-3)

Калі нязгоды паўстаюць, нам вернікам трэба найболей праяўляць сьціплы і пакорны дух. Апостал Павал меў гэта на ўвазе, калі напісаў: «Я, вязень у Госпадзе, малю вас хадзіць годна званьня, у якое вы закліканыя, з ўсёй пакорлівай мударсьцю і лагоднасьцю і доўгай цярплівасьцю, у любові церпячы адно аднаго, імкнучыся захоўваць адзінства Духа ў саюзе міру».[[4]](#endnote-4) Калі чалавек стаецца вернікам, Дух Сьвяты ўваходзіць ў яго і напаўняе яго Сабою, што і робіць веруючага дзіцём Гасподнім. Але Ён і ператварае верніка ў характары і паводзінах, робячы яго больш лагодным і цярплівым. Праўда, гэта ў некаторых людзей адбываецца, здавалася б, маментальна, калі ў іншых пры навярненьні перамена толькі пачынаецца ды павольна разьвіваецца ды ўмацоўваецца.

Незалежна ад таго, як глыбока або неглыбока мы разьвіваемся ў гэтай рысе характару, мы павінны імкнуцца да згоды і спакойнага жыцьця зь іншымі вернікамі. З дапамогай Духа Сьвятога пакорлівасьць і лагоднасьць могуць узрастаць і ўмацоўвацца ў нашых стасунках зь іншымі. Варта час ад часу задаваць сабе пытаньне: ці перамена да сапраўднай лагоднасьці і талерантнасьці бачная ў маіх дзеях і паводзінах? Апостал кажа, што нам трэба ставіцца да іншых, з кім я нязгодны, з пакорлівасьцю, лагоднасьцю і доўгай цярплівасьцю. Значыцца, я павінен цярпець іншага і праяўляць яму сапраўдую любоў. Ва ўсім гэтым трэба рабіць усё магчымае, каб захоўваць адзінства з братам або сястрой, нават калі я зь ім або ёю не пагаджаюся. Зразумела, казаць, што нам трэба так рабіць, шматразова лягчэй, чым справу выконваць, але да гэтага кліча нас Дух Сьвяты. І толькі Ён можа дапамагаць нам у гэтай справе. Са свайго боку мы павінны прасіць у Духа Сьвятога дапамогі, каб заставацца такімі людзьмі, як тлумачыць апостал.

Калі мы сталіся вучнямі Хрыстовымі, Дух Сьвяты пачаў працаваць у нашых сэрцах і нас з таго часу пераменьвае і ператварае ў новых людзей. Напрыклад, безь Яго мы раней думалі і лічыліся толькі са сваімі пачуцьцямі і поглядамі. Цяпер, будучы пад Ягоным кіраваньнем, мы павінны лічыцца з поглядамі іншых. Трэба старацца зразумець, чаму мой прыяцель думае зусім па-другому? Канешне, зразумець іншага нялёгка, але Бог праз Духа Сьвятога падахвочвае, каб мы так ставіліся да іншых. У адным месцы апостал Павал якраз і піша пра гэта такімі словамі: «Майце адны думкі, майце тую ж любоў, будзьце аднадушныя і аднамысныя; нічога не рабеце зь перакорлівасьці альбо дзеля марнае славы, а ў пакорлівай мудрасьці ўважайце адно аднаго вышэй за сябе. Не за сябе толькі клопат майце, а кожны і за іншых».[[5]](#endnote-5) Уважаць іншага вышэй за сябе – вось гэта толькі можа здарацца, калі мы просім у Духа Сьвятога дапамогі быць такімі ж людзьмі. Калі хто не намагаецца клапаціцца пра іншых, а толькі пра сябе і свае інтарэсы думае, дык перад Богам ён паказвае сябе ганарыстым, фанабэрыстым. Ад гэтага пасьлядоўнік Хрыста павінен засьцерагацца.

Можа ты, дарагі слухач, якраз і ў такой сітуацыі, дзе жывеш у нязгодзе зь іншым братам або сястрой па веры і ня ведаеш, што далей рабіць. Ведаеш, што Госпад Бог заклікае нас да лагоднасьці і, дзе магчыма, да згоды зь іншымі братамі і сёстрамі па веры. А у цябе і іншага да жаданай згоды справа неяк ня ідзе. Што рабіць, каб вырашыць праблему? Самае важнае – гэта зьвяртацца да Госпада ў малітве і прасіць у Яго мудрасьці і дапамогі. Калі мы зьвяртаемся да Яго і просім Ягонай вышэйшай мурасьці, Ён абяцае падзяліцца ёю з намі. Адкрывай Яму ўсе твае жаданьні і гатоўнасьць пачуць ад Яго і адпаведным спосабам адрэагаваць на нязгоду зь іншым. Гэта прынамсі першы крок да згоды. Ёсьць і іншыя ў гэтым пытаньні, але больш аб тым у наступнай гутарцы.

1. Пасланьне да эфэсянаў 5:29-5:2 [↑](#endnote-ref-1)
2. Дзеі сьвятых апосталаў 15:28-29 [↑](#endnote-ref-2)
3. Пасланьне да рымлянаў 14:21 [↑](#endnote-ref-3)
4. Пасланьне да эфэсянаў 4:1-3 [↑](#endnote-ref-4)
5. Пасланьне да піліпянаў 2:2-4 [↑](#endnote-ref-5)